Stars stelselmatig besig met opmars - Sport - Republikein
Monday, February 18th, 12:17:49
Stars stelselmatig besig met opmars
12 February 2019 | Sport
Tielman van Lill - Sedert die laaste puntetabel vir die 2018-19 MTC Namibiese Premierliga (NPL) verlede Vrydag gepubliseer was, is sewe wedstryde landwyd tot en met Sondag afgehandel.
Een botsing, dié tussen Young Brazilian en Orlando Pirates op Karasburg in die verre suide, moes Saterdag weens donderstorms en goeie reën op dié dorp en omgewing gestaak word. Ten tyde van die voortydige blaas van die eindfluitjie op 'n grondveld wat gou onspeelbaar geraak het, het Brazilians met 1-0 voorgeloop.
Met die NPL-seisoen bykans by sy halfpadmerk, is die elite kompetisie besig om stadig maar seker soos 'n goeie dis die regte resep te vervolmaak.
African Stars, wat weens sy vroeër verpligtinge op kontinentale vlak nog nie al sy NPL-wedstryde kon speel nie, is tans besig om sy merk in die kompetisie uit te kerf.
Oënskynlik was Starlile se glips teen Unam in Windhoek op 30 Januarie die keerpunt toe die Clever Boys hom met 2-0 by die Sam Nujoma-stadion getroef het. Die Samba Boys, soos Stars ook by sy ondersteuners bekend staan, het sedert sy laaste loesing vasgetrap en met drie oorwinnings nege punte by sy totaal op die NPL-ligaleer gevoeg.
Stars se eerste twee seges het net op die regte tyd teen Tigers (1-0) en Civics (2-0) gekom voor hy Saterdag op Rundu vir Julinho Sporting met 5-1 gestuit het.
Starlile was egter in Rundu in die spervuur met die nou reeds berugte 27-jarige Zimbabwiër, Simon Tapiwa Musekwa, wat manalleen Young African van Gobabis se NPL-drome vir die seisoen gekelder het. Volgens bewyse was Musekwa se paspoort vervals toe hy in die 2017-18-seisoen vir Young African gespeel het. Dié klub van Gobabis is onlangs sonder verwyl uit die NPL-kompetisie vir die 2018-19-seisoen geskors.
Intussen het Musekwa dit egter reggekry om steeds in die land doenig te wees en het hy hom verlede jaar Desember by Stars aangesluit. Musekwa het Saterdag vir Stars gespeel, maar met die eerste helfte halfpad aan die gang, het Namibiese polisie- en immigrasiebeamptes by die stadion opgedaag om die “ongewenste immigrant” vas te trek.
Hy is net ná rustyd vervang en het toe na bewering oor die heiningdraad geklim en op die vlug geslaan. Musekwa kon egter nie die lang arm van Nampol ontglip nie en is later 10 km buite Rundu op die Grootfonteinpad by die Masivi-padblokkade in hegtenis geneem.
Musekwa beskik glo wel oor 'n werkvisum wat op 23 Februarie 2019 verstryk, maar die tameletjie vir hom is die warboel van onsekerheid wat hy met verskeie aliasse geskep het. Hy is later sonder 'n paspoort in die sorg van Stars se spanbestuurder vrygelaat, wat hom gister by binnelandse sake in Windhoek moes besorg om sy modus operandi te verklaar.
Dit is moontlik dat Stars se drie ligapunte teen Julinho in die gedrang kan kom vanweë Musekwa se betrokkenheid, vanweë die feit dat die speler glo vir sewe wedstryde geskors was en dit onseker is of hy wel hierdie straf ten volle uitgedien het.
• Genadiglik was daar in die laaste sewe botsings nie een gelykopuitslag nie, waarvan dit vroeër in die 2018-19-seisoen gewemel het. Altesame 33 doele is in die laaste sewe wedstryde behaal, waarvan 26 treffers deur die wenspanne en sewe deur die verloorspanne aangeteken was.
Die onlangse uitslae:
Donderdag 7 Februarie, Sam Nujoma-stadion: Tura Magic 2-0 Tigers.
Vrydag 8 Februarie, Kuisebmond-stadion: Blue Waters 4-3 Civics, Black Africa 3-0 Eleven Arrows.
Saterdag 9 Februarie, Rundu-sportstadion: African Stars 5-1 Julinho Sporting. Mokati-stadion: Life Fighters 3-1 Okahandja United.
Sondag 10 Februarie, Kuisebmond-stadion: Black Africa 7-2 Blue Waters, Tigers 2-0 Eleven Arrows.
• Vandeesweek se wedstrydprogram:
Woensdag: African Stars tn Tura Magic (Sam Nujoma-stadion) 20:00.
Vrydag: Black Africa tn Mighty Gunners (Sam Nujoma-stadion) 20:00.
Saterdag: Julinho Sporting tn Life Fighters (Rundu-stadion) 16:00; Okahandja United tn Citizens (Okahandja-stadion) 16:00; Young Brazilians tn Unam (Karasburg) 16:00; Orlando Pirates tn African Stars (Sam Nujoma-stadion) 18:00.
Hoogste vonnis vir 'seksuele roofdier'
Otis Finck – Die 68-jarige Dragan Vujicin moet 35 jaar agter tralies deurbring ná hy op vyf klagte van verkragting en vier van kinderhandel skuldig...
Gewasverbouing vertraag, onder druk
Elvira Hattingh - Swak reënneerslae met die aanvang van die huidige reënseisoen het landswyd tot vertragings in gewasverbouing gelei. Terselfdertyd plaas ‘n tekort aan kunsmis...
Weer vir 18 Februarie
BINNELAND: Gedeeltelik bewolk en warm tot baie warm met geïsoleerde en verspreide donderbuie in die Noorde.KUS: Gedeeltelik bewolk en matig tot warm met miskolle.GETYE BY...
Leiers vereer Kooitjie
Leandrea Louw - Die ontslape Topnaar-hoofman mnr. Seth Madawab Kooitjie is Saterdagmiddag op Soutrivier, sowat 125 km van Walvisbaai af begrawe. Kooitjie is op...
Nujoma: Rumpf was ’n beginselvaste man
Die voormalige ambassadeur in Duitsland en Swapo-aktivis, mnr. Hanno Rumpf, was ‘n beginselvaste man, het die stigterspresident Sam Nujoma gesê.Rumpf is op 8 Februarie oorlede...
Mosambiekse laedrukstelsel ontwrig reënvalpatrone
Elvira Hattingh – ‘n Sterk tropiese laagdrukstelsel, wat na verwagting van die naweek oor Mosambiek en die aangrensende Indiese Oseaan kan ontwikkel, sal waarskynlik reënvalpatrone...
Jana-Mari Smith – Die ministerie van justisie het ingestem om veranderinge aan die wysigingswet op die administrasie van boedels aan te bring, wat tans in...